khistorydata/jeongjo-sjw-relations huggingface dataset:
정조 16년 · 목
疏略曰噫嘻驥顯是何等劇逆大憝也凡今日北面於殿下之庭者乃敢視驥顯以無故越其子之科講則其與此賊連腸肚通脈絡不啻明若燭照此永僖所以爲逆黨凶徒諸臣所以沫血聲討必欲伸王章而後已者也此箇義理婦孺之所共知輿儓之所共憤而竊怪夫具瞻之地獨不知婦孺之所知獨不憤輿儓之所憤向日筵中無勢經幄等語已可見其愛護不捨而況以私書往復之說肆陳前席又何太無忌憚也人言迭發公議方嚴而乃敢不少畏縮揚揚登筵至以其隨參一疏謂不爲慮欲保永僖路人所知之心於是乎手脚已露頭腦可知矣彼相臣雖急於愛惜永僖獨不念兩朝再造之恩臣實痛焉諸臣之抗論也陳疏也亶出於忠憤所激而殿下不賜開納竝加摧折義理湮晦景色愁沮凶醜增氣憂虞罔涯諸臣雖甚無狀豈忍於忠逆之關淑慝之分不以公憤敢售偏私甘自歸於不忠不誠之科也哉伏願聖明深念亂逆之橫肆隄防之漸壞明降處分嚴懲痛斥以靖世道以振王綱焉敎曰冢宰重臣也左揆大臣也重臣之於大臣設有可言之事雖欲極口剌論何患無平說而乃敢以太無忌憚手脚頭腦等說向大臣輕加乎此外一句語雖未知十分指的於左相在他人寧或勒加此四字之目乎豈料此重臣爲此說眞所謂知人知面不知心者也行吏曹判書李文源亟施削職之典又敎曰更思之削職人李文源事極爲駭然四字之目無論指誰指某豈可書之章奏頭腦云云必欲甘心於大臣如是而朝象果何如乎削職輕矣加施放黜鄕里之典其疏焚之
정조 16년 · 강
副修撰金達淳上疏
정조 16년 · 목
疏略曰向日筵中大小諸臣飮泣茹憤齊聲致討者卽撑宇亘宙之大義理也顧今漢賊未判人志靡定之時使體國大臣進而沫血退而張膽猶懼其義理之或晦綱紀之或弛乃反挺身背公先試營護之手甘心逐臭肆發分疏之論强捏參啓之陳跡把作掉脫之欛柄者豈獨爲一永僖地哉其心所在決非常情之所可及也噫其異矣群下進言誠信未孚一有不槪禁令旋嚴便成格例至於近日而極矣耿耿愚衷無路自達而旣得方寸之地又聞乖悖之論則爲人臣而聲討職耳況彼二三重臣俱以殿下禮使之臣或奏或疏讜言懇懇由此而國是可見輿論可徵而乃殿下不少寬假遞罷相繼處分之過中何至於此伏惟殿下明竝日月洞觀義理今此諸臣之爭果皆出於好惡之偏而無一毫天理之公耶噫彼大臣受國厚恩致位上卿苟能公耳忘私一心圖酬洗滌舊習補理新化則諸臣雖無狀何苦作憤惋之語乃爲此力爭之計也哉誠以大義未明則忠逆混淆其將國不國而人不人矣斷斷忱誠猶未鑑格如是而何以扶已頹之綱何以懲亂逆之徒乎惟其如是故大論莫嚴聲罪狼籍而迄無出城胥命之擧而晏然在家循例呈告右袒凶醜有若立節堂堂廟堂之上殆不識世間有箇義理是豈一朝一夕之故也是以同得之天有時拚棄共憤之地式日斯邁乃有朴奎淳者出焉則敢於公座獎詡凶逆氣力之所驅使威勢之所憑恃必欲角勝而又有如李義鳳之立異於承宣聯疏之擧者世道至此可謂末如之何矣至若前承旨金翰東日昨擧措又何其萬萬駭愕也大臣有此悖擧固當不恤私情力扶輿議而況諸臣之言所執何如則自稱不爲隨參竝與永僖請討而仍不起伏末乃以糢糊一語欲爲自明之計者情態難掩回互臣於此尤切痛之伏願殿下深惟義理之不可不明懲討之不可不嚴亟降明旨夬示大臣之罪諸臣遞罷者一竝還收仍施朴奎淳李義鳳金翰東等重勘以嚴隄防焉抑臣又有所駭痛者代撰王言何等愼重而副修撰尹致性旣居論思之職不思規正之義忙忙製進猶恐不及至以一片苦忱千丈黃髮人言不諒等語極其稱譽有若元老大臣意外遭彈者然大臣之營護之論歸之若忱諸臣之忠讜之說謂之不諒古今天下寧有是哉朝紙一出輿情憤惋臣謂副修撰尹致性亦施竄配之典斷不可已也臣於伊日筵席聯陳沫飮之義辭未及畢雷威遽震至承置對之命蘊結血忱窘黃逬出雖荷聖度天大旋蒙宥釋職名如舊攢手感祝第玆弸中之懷繞壁彷徨不得不冒死陳籲惟聖明少垂察焉仍伏念臣素有至難安之情勢荐蒙不忍承之嚴旨冒沒祗肅淟涊蹲居實非廉防之所敢安亦願亟遞臣職以靖私義焉
정조 16년 · 강
御春塘臺行武藝廳冬等試射
정조 16년 · 목
看勢將校壯勇衛折衝張平柳葉箭貫一中邊四中加資
정조 16년 · 강
大司憲鄭存中上疏命爲先遞其職嚴囚南間捧供以聞
정조 16년 · 목
疏略曰臣昨上辭疏兼陳愚悃未蒙採蕘之渥不許禠鞶之懇今何敢轉喉覼縷重自陷於犯校之罪而今聖上處分一節深於一節譴罷之不足繼之以削黜之典臣伏覩非常之過擧徒懷嚴畏惟事泯默則人臣之分掃地盡矣狗彘當不食其餘臣豈敢自惜視蔭之縷喘不思所以盡分也哉噫殿下以敬大臣三字鉗制群下使莫敢誰何於揆地袞職有闕臣下不匡尙有罪焉況大臣擧措不協人心者非止一二則位在卿宰而初不敢論列者其可成說乎昨筵大臣力戰公議營護私親臣見人疏本始知梗槪而雖以近日塗人耳目者言之李祉永之連三望備擬於檢詳者難掩其阿好之跡矣祉永嚇喝玉署之長胡亂冒圈使莫重館錄人人引義豹直久曠中批苟充此莫非此人之所作俑則大臣奚取於斯而急於吹噓有若趙普之補牘三上耶詩曰人之多言亦可畏也其發言處事全欠敬懼如此而其可免無忌憚之日乎向來朴奎淳之咆哮院座何等變怪而殿下不賜嚴處使隄防不嚴事端層生朝象日益不靖國綱日益不振此臣所以拊心悼歎傾倒至此唯聖明廓揮乾斷亟竄奎淳以懲黨惡之習焉敎曰書云玩人喪德上之於下猶然況臣之於君一有近似其罪不敬鄭存中此疏一見駭眼再見無語其疏果不近於玩乎近日攻大臣者語多在於情外固已嚴勘痛禁而至於存中之疏雖與情外之說相反攻之則攻之而所以攻者無他說卽曰李祉永連三望備擬於檢詳一事而已旋又引趙普補牘三上之說以證之此果譽之之意乎攻之之意乎譽云乎則何以曰無憚攻云乎則攻之者何事渠乃厚沐恩造致位至此而忍以白頭黃髮敢售此擧足輕重瞬目左右之無狀情態乎苟欲言檢詳望事則何去而始於今日單擧書納於數行之疏乎此蓋近日自大臣以下不知嚴畏之心以至有存中之擧此而置之其可曰礪世磨鈍之權柄在於上乎行大司憲鄭存中本職爲先遞差卽令王府拿鞫得情拿鞫如拿問例囚於西間而存中所坐關係不輕嚴囚南間當刻內開坐捧供以聞
정조 16년 · 강
命左議政蔡濟恭削奪官爵門外黜送
정조 16년 · 목
政院啓言議政府錄事來言左議政蔡濟恭踪地轉益危蹙不敢繼續呈告逬出都門恭俟嚴誅仍納命召何以爲之敎曰有國所重惟君與相孟子言一正君而國定矣予則曰一正相而國定矣予於此大臣實有罕古之眷遇蓋今之榮寵而眷遇也榮寵也如彼之故不忍外之隨事無隱獨於目下事何可欲諭不諭以貽害於世道一任壞其國綱不念故人不承權輿之戒乎近日紛拿者卽尹永僖事而初則攻永僖者不以其道決似偏私中出來斥之罪之務盡解鬧此豈一毫私於永僖而然哉爲今日在承佐之地者政宜所好亦好所惡亦惡一體同心間不容髮以贊予平平蕩蕩至公無私之苦心至誠而已前月次對爲永僖出擧條之事何其似詩所謂鉦人伐鼓乎永僖所遭之冤與不冤自有公議無待乎左相之更事煩瀆且況以邊將無禮於主將事件各異但當就其事論其事之得失至於無勢有勢經幄非經幄終涉於題外而況永僖非別人卽自家之至親而至親中若子若姪者則於是乎左相之所言未免於私意予於永僖籍重而攻之近於偏私者猶且痛禁今於體例間微事不當救而救不顧其不公其可一味含忍乎始也爲大臣之意不得不曲加庇隱第欲觀其末梢及其日前賓對也僚相諸宰之擧措雖甚寒心以古大臣樂聞勤攻受以爲咎之道言之則左相之伊筵周旋果礙眼乎不礙眼乎予諷之曰衆斥之中卿之不動聲色可以見洪量云者使之知所處義而乃反回首流眄欲與答對舌戰諸說之駭然與不駭然姑舍是蔽一言曰今日君綱臣分自左相毀之眷遇榮寵自眷遇榮寵君綱臣分自君綱臣分自此朝廷有一專任之獨相則有罪勿問有犯莫勘乎工判之疏吏判之言萬萬非大臣本情此則亦付恢公之意雖已處分而在大臣道理豈敢從他云云外眎不撓之色一日二日始於今日强作出城之行而所謂錄事之來言略無惶蹙難安之意此而不嚴處今日朝廷曰有紀綱乎左議政蔡濟恭削奪官爵門外黜送以爲爲人臣背棄眷遇榮寵者之戒
정조 16년 · 강
遞吏曹參議徐邁修以申耆代之前望也
정조 16년 · 목
因邁修違牌罷職傳旨敎曰情勢似然許遞前望單子入之待下批牌招開政
정조 16년 · 강
吏曹參議申耆上疏賜例批
정조 16년 · 강
命吏兵判望除在外有情勢老病以在京無故人書入
정조 16년 · 목
政院啓言吏曹郞廳來言本曹判書當爲受薦以入而無時任大臣不得擧行云何以爲之敎以前望中除在外有情勢老病以在京無故人書入兵判望亦依此書入
정조 16년 · 강
命吏曹參議申耆施以投竄之典仍飭銓曹尹蓍東吏判前望更勿擧論
정조 16년 · 목
敎曰今日處分果出一毫偏係乎苟有省覺者孰敢不俯怵中心仰承至意而申耆所爲此何擧也朝下傳數午降政命際此時參此政者敢售甚麼意思乎吏判前望旣有情勢在外外書入之敎而諸人則皆拔獨於尹蓍東李致中仍爲書入不察致中之情勢尙可說也蓍東則情勢非一且是在外而拔例書入不但萬萬無嚴況且拔望於大臣薦望者則雖判堂不可擬渠以三銓而爲此存拔之擧有若朝衆換面時擧措然者此非黨慾而何黨慾亦有許多般蓍東事初犯後疏事尙未決末則大臣亦宜難愼渠是何人乃敢爲此乎雖曰立張書入異於正書政望他人旣取捨則渠之用意之罪雖有百口何敢發明而敢以院中之誤傳在外之未詳等語肆然附對於闕庭先問之時者尤爲放恣申耆爲先施以投竄之典朝廷雖無蓍東豈乏吏判乎嚴飭銓曹竝與前望更勿擧論以今堂陛之頹圮旣干向來犯分之罪乍竄旋宥大是刑政之累閑司猶遽然況大冢宰之望乎亦以此意嚴飭銓曹
정조 16년 · 강
以徐邁修爲吏曹參議口傳也仍命吏兵判望依下敎以前望人書入
정조 16년 · 목
敎曰吏曹參議前望單子入之待下批牌招開政依俄者下敎吏兵判以前望人書入令番則以望筒正書入之
정조 16년 · 강
命昌原府使之代各別擇差
정조 16년 · 목
慶尙監司鄭大容以昌原府使林泰遠漕船沙格差出時一任吏鄕輩作弊矇不察飭不得已罷黜狀聞故有是命
정조 16년 · 목
以尹履相爲承旨李▣爲吏曹判書曺允大爲大司憲柳焵爲大司諫宋俊載爲持平沈興永爲獻納嚴耆爲正言宋翼孝爲修撰魚錫定爲工曹判書朴孝晉爲昌原府使
정조 16년 · 강
配鄭存中于龜城府
정조 16년 · 목
禁府啓言鄭存中處問自告君之辭何等謹嚴而況臺閣論事乎汝疏語全欠直截之氣反有阿好之意至於李祉永事旣不關於近日事則公然插入至引不當引之趙普疏語之非攻非譽閃忽險秘情狀旣可痛日前之疏全不下手今於諸臣罷削之後始乃强以爲說欲爲鎌遮之計其平日謟附情跡綻露無餘特敎嚴問之下無敢吞吐一一直陳存中供以爲爲人無似世無相親之人居恒蟄伏未有出門之時雖欲謟附權門誰復愛而受之乎至與蔡濟恭本無雅分謟附與否初非可論曾以忠州城役事歷見於公退之時而已至於今番疏語則再昨筵中說話無以詳聞旣見鄭昌順疏本略知梗槪而隨人口氣敷衍爲說卽平日爲恥之事故以政目所出塗人耳目之事拈出陳疏欲明蔡濟恭阿私心跡此是攻也豈有譽之之意乎引用趙普補牘事則倉卒構疏之際未免引喩失當而其下結之以全欠敬懼烏可免無忌憚爲言則無非攻斥之語而傳敎內玩人喪德此是人臣所不敢承聞者直欲鑽地以入而不可得云矣其所納供專事漫漶萬萬駭痛年過七十法不當請刑而此與尋常罪犯有異請加刑得情敎以雖輿儓之賤聞此問目見此傳敎則義當求死不得之不暇觀此爰辭愚悖之發明略無輸情吐實之意見無禮而效逐雀之義卽當然底道理卿等名以法官隨對隨書反有顧藉假借惟恐露臟之意如許獄官將焉用哉從當處分次爲先從重推考原公事勿施更爲嚴問取招僚堂旣承筵敎若不以問目本意捧直招則七十除刑推何論於此囚乎今日値齋當於過齋後期於訊推得情而後已以此知悉擧行又或抵賴爲先施威嚴問之意草記該府啓言鄭存中處問蔡濟恭罪狀專在於營護永僖而何不論列插入沒緊着之李祉永欲爲塞責漫漶之情節從實直招存中供以爲今當蔡濟恭懲討之時尹永僖之罪案當論不論拈出李祉永檢詳三擬之說以失攻斥蔡濟恭之義自歸於阿好之科自顧所犯萬死無惜云矣請上裁敎以早若如是承款則何必更招乎近來痼弊卽隨衆劻勷雖大於此之事人各異見豈必謄納他人疏章然後始可謂之嚴於界限然渠疏措語之無嚴欠敬不在於隨衆與否雖塞路人而問之渠焉逭重律乎其餘條件特念尙忠之義不欲索言以此以彼宜卽先施嶺海之典一以正朝綱一以振頹俗罪人鄭存中遠地勿限年定配今夜內押付該府以鄭存中龜城府遠地勿限年定配卽爲押送啓
정조 16년 · 강
竄申耆于蔚山府
정조 16년 · 목
禁府始定耆配所于長城府命改以蔚山府又命分付畿營之將吏今夜內越江次次押送
정조 16년 · 강
命嚴囚禁府都事李趾馨又囚府吏梁啓文于捕廳啓文尋放
정조 16년 · 목
罪人鄭存中拿囚時防視不嚴也
정조 16년 · 강
遣承旨詣太廟奉審摘奸
정조 16년 · 강
召見藥院都提調洪樂性判府事朴宗岳于誠正閣
정조 16년 · 목
日次承候也○樂性曰蔡濟恭事可勝駭惋渠之從前負犯果何如幸以天地之澤拂拭滓穢置之輔相此何等眷遇也渠當國耳忘私一分報效而今乃不念圖報徒懷濟私容護僖賊無所不至力戰公議角勝正論只知有永僖不知有國綱古今天下寧有如許變怪乎若不嚴賜處分義理其將斁絕亂逆無以懲畏伊日諸宰所奏寔出於一國公共之憤則譴罷之處分一何過中耶伏願卽賜收還亟治濟恭黨逆之罪宗岳曰日昨筵中臣以首發之人獨遣罪郵而諸宰則譴罷相仍臣實有靦面目濟恭伊日擧措是何放恣無嚴之極也公共之義理必欲角勝威顏咫尺全無忌憚諸宰迭討而回首傲聣少不動念渠若有一分顧忌之心所當歸身司敗恭俟處分而偃然在家循例呈告者尤極慢蹇無禮若此之類若不嚴加處分則亂賊將何所懲戢義理將何以闡明乎予曰卿等何如是多言須卽退也
정조 16년 · 강
推藥院提調李▣仍命以本職牌招
정조 16년 · 목
敎曰旣無情勢則無端不出致使日次藥院問候幾至曠啓事體所在萬萬駭然提調李▣爲先從重推考以本職卽爲牌招察任
정조 16년 · 강
以洪檍爲兵曹判書
정조 16년 · 목
吏批以兵判前望中在京無故人只有一人啓稟敎以行司直洪檍除授令政院牌招傳授命召
정조 16년 · 강
補徐邁修防踏僉使仍命昌原府使更爲擇差給馬下送
정조 16년 · 목
政院啓言昌原府使當日辭朝事命下而新除府使朴孝晉方在罷散中不得肅謝云銓曹之以罷散人矇然擬入大是做錯當該政官請推考允之敎以各別擇差有命則所當詳考官案以衆所共知善治守令擬入事理當然而乃有此不審之擧近來之人稍加拂拭則必欲僨誤寧不可駭乎況今一念在於擇守令一事焉敢以牛溲馬勃俱收竝畜於擇擬之望筒致煩政院啓辭乎吏曹參議徐邁修防踏僉使除授當日辭朝時任僉使遞付京職昌原事不但民事切悶漕政理整亦係時急若不別般擇差何以責效乎更令口傳各別擇差待下批當日辭朝給馬下送事分付
정조 16년 · 강
以李汝節爲昌原府使口傳也
정조 16년 · 강
命時囚李趾馨分揀放送
정조 16년 · 강
命黃海監司李敬一災實分等狀本中舊還仍停新還代捧金川軍餉捧留本郡牙兵輪防停止推奴徵債防塞等事依請施行而減給畓災五百結綿田災一百結昨年條各樣軍布無論稍實之次尤甚邑竝以純錢代捧
정조 16년 · 목
備局啓言以黃海監司李敬一災實分等狀啓民事爲急原任大臣斯速回啓事命下矣取見其狀本則延安等三邑置之尤甚康翎等十邑置之之次長連等十邑置之稍實仍以爲事目災一千三百三十結外畓災一千五百結綿田災四百二十結更許加劃其他數三便民之方竝請稟旨分付矣其一新舊還上一時竝督實有騷擾之慮舊還稍實之次邑待備局知委分數徵捧尤甚邑限明秋仍停事也其一綿農失稔昨年條各樣軍布稍實及之次邑純錢代捧尤甚邑限明秋仍停事也其一還穀預下代捧之命尤甚邑三分一之次邑四分一稍實邑五分一以相當穀準折代捧而昨年代捧穀稍實及之次邑使之還作本邑尤甚邑則以今春所受穀仍爲備納竝與今秋代納穀待明秋還作本邑事也其一金川穡事猶遜於昨年大興山城軍餉捧留本郡事也其一牙兵輪防停止事也其一推奴徵債防塞事也分等竝依狀請施行而至於災結加請道內畓總不過一萬五千餘結事目頒下爲一千三百餘結則今此一千五百結加請太遇分數且綿田災雖有本道已例今年綿農比諸他道優可爲稍豐四百結加請亦甚夥多畓災五百結綿田災一百結減給昨年條各樣軍布尤甚邑限明秋仍停事軍需停退本甚可悶且本道今年穡事亦爲登稔則不可仍年停退依稍實之次邑例純錢代捧之意請分付允之
정조 16년 · 강
執義柳匡天上疏賜例批
정조 16년 · 목
疏略曰臣伏念七情之發而中節則大本旣立而萬善自足七情之發而不中節則善端閼而不行其流之害無處不及㴠養本源推行達道是固古聖王致中和之極工也夫何近日以來淵衷激惱處分顚倒辭令之間多欠雍容之象朝著之上專乖和協之義殿下典學㴠養之工豈有此失平之擧也且以二三重臣之處分觀之實有歉於大聖人中和之道噫嘻懲討不嚴則義理不明義理不明則忠逆易混王章不振亂賊無懲畏之心天綱太恢凶徒有熾蔓之勢識者之見方切漆室之憂不意營護之論旣發於董率之地則慨惋之斥可見其公議之嚴而譴罷隨下處分過當臣於此益不勝憂慨之至伏願聖上淵然深思亟寢三重臣譴罷之命繼自今克體思傳之訓益懋中和之道焉
정조 16년 · 강
命齊陵祭享時贊者寒食外以厚陵陵官出直人差定畿驛察訪勿爲差送著爲式英陵寧陵忌辰祭時亦用是例
정조 16년 · 목
京畿監司徐鼎修以齊陵英陵寧陵冬至祭時祭官差定無弊設行啓聞敎以此後齊陵祭享寒食外贊者以厚陵陵官中出番人差定畿驛察訪勿爲下去事定式施行事回諭于道臣而英陵寧陵忌辰祭享亦用右例事一體回諭
정조 16년 · 강
命江原監司尹師國加資全羅監司鄭民始施以削職之典待賑穀拮據捧傳旨慶尙監司鄭大容咸鏡監司金憙京畿監司徐鼎修忠淸監司李亨元黃海監司李敬一平安監司洪良浩竝越俸十等仍飭三南道臣不能擧劾不治守令之失又飭按蕃而無廉聲者使揭飭敎一通于諸道布政門樓
정조 16년 · 목
師國狀啓以爲今六月二十四日因筵臣所奏以列邑社厲城隍壇之初不看審祝文之傳謄某月某日飯稻米藿之皆用生物事聖敎截嚴故別成條目發關另飭於本道各邑儀式之壞廢者使之着意修擧矣各邑依關辭擧行後形止今始齊報故臣所定條目開錄于後一社稷壇厲祭壇神位奉安屋子一間半立於壇所近處而祭物熟設所一間祭官房一間下隸住接所一間竝三間各於紅箭門外造成一社壇厲壇壇壝以石灰築石而四隅方正地面平穩仍鋪莎草墻垣亦以石灰堅築後內外面塗灰蓋瓦紅箭門新造堅竪一社厲壇祭器初無備置者臨時以鄕校件及閭家沙器苟充以用假家與鋪陳揮帳遮日亦爲借用於閭里事極不潔故自今爲始兩壇祭器一一新備而厲祭飯羹之器以新件木器精造着油假家諸具預爲精造藏置於祭官房臨時以新蓋草蓋之雖無遮日亦爲無妨揮帳則或備布帳或新造稿席三面連幅遮揮一社壇則預備白席六七立神位奉安處及祭物排設之處皆以白席鋪之城隍位祭床及無祀位長祭床二件別爲新造一城隍位奉安事城隍壇如有之則仍爲修改而奉安如無之則奉安於厲壇無祀位奉安屋子而城隍位主壁無祀位則從東面以奉待發告祭時奉安於壇所而行祭一無祀神位版初無紙櫝多致傷污故屢塗白紙爲紙櫝櫝前面書以某位而着油仍成油芚櫝一飯稻米藿各樣祭需初獻官親自監封熟設凡節各別精潔切勿用生物熟手差備擇其動榦者皆着澣衣亦令沐浴一大小祭享時初獻官各該邑守令躬自將事除非公故病故則毋得替行亞獻官以下諸執事皆以邑儒中有聲望人擇定一祝文年月日干支必以行祀日書塡俾無如前謄書某月某日之弊一齊戒時獻官以下皆服澣衣前期三日淸齋一陳設祭物行祀後移時撤床無或卽撤必待初獻官看審後始撤一祭器祭服行祀前期三日各別洗澣而其中渝弊者隨卽改備一各祭壇校卒二人以勤榦者擇定除給烟戶雜役專意守護敎曰向於申飭之後諸道祗受狀本及知委列邑皆不過循例而已欲待明春抽栍摘奸觀此東伯狀啓及後錄其爲致精致勤於享事其誠可嘉其心可尙況身爲道臣奉行朝令義固當若此此雖職分內事而享祀恪勤之勞不可無別般嘉獎江原監司尹師國特爲加資以勸諸道臣之不職者諸道之中以內閣近臣出按者卽四道而其所擧行萬萬無狀惜乎位躋崇秩素稱綜明之完伯鄭民始亦反讓頭於東伯乎宜施加倍之律以勸他人此等小事泛忽若此不知朝令之奉行其可坐擁雄藩徒使利己乎全羅監司鄭民始亟施削職之典而言不可不信傳旨則賑穀拮據狀聞來到後捧入慶尙監司鄭大容咸鏡監司金憙京畿監司徐鼎修爲先越俸十等畏朝令之道何關於內閣與否乎忠淸監司李亨元黃海監司李敬一平安監司洪良浩亦爲越俸十等至於建屋修治等事諉以朝令之申嚴當此極寒萬一役民其罪尤當如何待解凍着意擧行事一體嚴飭尋常祭享事例飭不奉朝令若此則近來連下飭敎之時歉歲不治守令之一味掩覆三南道臣事萬萬無狀治績雖劣來效可責者容或爲說其必不堪任之類亦皆容護潛行繡衣之書啓推積案上如許國綱古豈有之有何顏情畏守令甚於畏朝令若此乎三南道臣處令廟堂拔例嚴飭其中巽軟之尤甚者錦伯也亦令嚴關査問委折以聞大抵近來藩臣之惟事肥已不恤民隱唯以狀啓句語之磨琢爲目前彌縫免罪之方眞箇廉聲漠然無聞先從道伯不施烹阿之典法何施乎虎行之藏繡衣欲使此輩知警而然猶一味恬然恝然謂可以免罪塞責無絲毫之效萬萬痛駭限以明年麥秋諸道道臣中廉聲最乏者發遣都事拿來後殿座於惠政橋大會都民嚴訊取服施以贓污之律以謝道內蒼生城內之有惠政橋卽爲民有此等之擧橋名如此此時此擧豈可已乎令廟堂別關行會卽令奉揭于各道布政門樓以爲常目之地事分付
정조 16년 · 강
削全羅監司鄭民始職以江界府使權欕代之移襄陽府使申大年以代欕
정조 16년 · 목
敎曰言不可不信雖有待狀聞捧傳旨之命而更思事面不但苟且交龜若差遲則營賑拮據亦當恢恢矣完伯傳旨捧入其代不可不擇老鍊之手矯積苦之弊集之他之民田日加闢戶日益增則別般收用面對時旣質諭此亦言不可不信政官待開門牌招以江界府使權欕單付完伯邑完而民蘇爲諸道守令之最近見於襄陽一倅以試可於江郡亦旣屢及於筵席豈無拔例差送之擧守令中批其例雖罕觀於漢帝所謂其惟良二千石顧不重歟襄陽府使申大年特授江界府使大年之代另加擇差待下批當日辭朝
정조 16년 · 강
罷平安監司洪良浩職
정조 16년 · 목
良浩以武烈祠儀節及勸武之方條例啓聞敎曰此豈成說乎草草莫甚還下送更爲修啓名以建祠收錢貨於儒生云云者旣駭然矣又敢以酬勞等說插入於狀啓者往古來今寧有如許貽羞之事乎以此事向下飭敎回諭何等截嚴則今番狀啓別無贖愆底意萬萬駭然所謂收斂於儒生錢貨回諭祗受日令道伯一一自備還給若此則酬勞等說自歸烏有而此道臣忠厚必是誤信人而然然朝廷所知者體貌而已旣如是下敎之後道臣不可無處分平安監司洪良浩罷職本道百弊蝟集其代以有地望不敢辜負人差擬事言于廟堂
정조 16년 · 강
加施前判府事金鍾秀不敍之典
정조 16년 · 목
敎曰近日諸臣稍稱眷注則非久坐重犯大抵今之所謂眷注卽嶺海之初程犴狴之先文言念及此寧不痛歎雖以目下事言之蔡濟恭之向筵擧措此果知無不言而然乎一則私意也二則無嚴也雖以曲恕其心之意昨令宥還上眷自上眷臣分自臣分使彼中夜自檢能不有媿於心乎此際才有完伯處分此亦辜負中一人入登筵席出而宣揚其果盡心則半國之風波何如是幾年不靜乎重之以按藩之後頗有任怨之聲聞初則認爲過於奉法毀言之來爲之悶念矣次次夷考則墨倅不戢小民受害而自己亦無著稱之治聲則俄者處分烏可已乎此兩人皆已處分之人而尤可寒心而欲無語者卽前判府事金鍾秀也旣生之又生之得有今日是誰之賜則在彼塵刹之報但當益念麾不去之義而已而夏間恩數何等鄭重而伊後擧措若醉若夢甚至附啓之說出而無畏憚極矣況昨諭中不愜二字卽人臣之大罪也聞當走伏請命於王府州獄以寓歸身司敗之意而側俟兩日漠無聞焉今日國綱可謂不可使聞於他人爲人臣辜負至此若有本心之不泯則聞此敎其果無怵然覓死之心乎予則曰此大臣之弊甚於向所謂云云諸人若欲亟圖自新以卒餘年則使予知刮目之效又或一味依奮則有始無終之歎小正俗振綱之方大何可更事云云然顧其職則大臣也如是數諭之後若無加等之處分其可曰有國有法乎前判府事金鍾秀加施不敍之典招致樞府錄事於院庭以此傳敎嚴明分付
정조 16년 · 강
右議政金履素上箚賜批
정조 16년 · 목
箚略曰臣冒膺重任觸事憒憒無往非罪而至於俄者所奉口傳下敎而其溺職之罪益復難逭惶懍震越不知所措噫昨日洪明浩等罪犯此實前古所無之變怪誠不勝萬萬駭惋夫莫嚴者堂陞莫重者君命一有凌犯於此則合置何典向來大臣之奉慈旨辦一死於宗社存亡迫在呼吸之際者誠以社稷爲重故也此箇義理臣於初筵之奏洞陳愚衷而至於明浩輩抑獨何心乃敢招致司謁投納傳敎甘自歸於犯分蔑綱之科若此不已其流之憂將至何境惟彼禁堂苟有一分嚴畏之心固當招出當問之案務盡究覈之道而不此之爲敢以題外說話漫漶發問於承命按治之際事未前聞罪著無嚴直與明浩輩無異近日紀綱雖曰掃地亦豈謂至此之極哉此莫非如臣無似忝居百僚之首上負振紀之諭下乖董率之方朝廷之上有此可驚可駭之事而臣乃一直昏迷茫無聞知致使聖明獨勞於上臣罪至此尤合萬死伏乞亟降威罰以警具僚焉至若洪明浩等罪狀決不當尋常勘斷竝施絕島安置之典金吾諸堂亦立島配斷不可已也批以授卿相職取卿牢確而此箚之在史官口宣之後者是豈知卿用卿之意乎昨夜之酬應果何如則卿在大官之列者視以例常甚至承宣之凌分禁堂之溺職而迄無一言糾正今忽有此請譴之擧甚爲之慨然所請不允卿須安心勿辭益務淬勵之方卽起視事以正紀綱仍命譴史官傳諭
정조 16년 · 강
校理金羲淳副校理林道浩李東稷修撰徐有鍊等聯名上箚賜批
정조 16년 · 목
箚略曰臣等卽伏見金吾草記批旨下者有長湍府付處罪人蔡濟恭特放之命噫嘻此何事也此何擧也濟恭之負國忘君挾私護逆之罪國人皆知三司齊憤合辭聲討亦已逾月而兪音久靳輿情轉鬱矣何幸原啓特允配所已定公議庶幾少伸天討次第可行而不意全釋之命遽下此際臣等相顧愕貽不勝憂憤之弸中噫濟恭之從前許多罪惡姑置勿論而試就近日事言之其眠無君父力抗朝廷爲凶賊右袒甘自歸於黨逆之科者固是渠覆載難容之極罪而今此縷縷下敎始以顏私爲敎末乃歸之於无妄夫顏私云者係戀愛好之意也於凶逆果可以係戀愛好乎偏黨云者黨比授引之意也於亂賊亦可以黨比援引乎有此係戀黨比之跡則本心之不出无妄可知而況以前後罪犯觀之則經幄無勢等語已是有爲而發決非無情之事且當衆論齊討之際敢引前席力護之語一之不足而至于再焉无妄者固如是乎以若負犯有此竄配亦云薄勘而成命纔下旋卽放釋殿下何爲此萬萬非常之擧也刑政之乖當已無可言而紀綱由玆日頹義理由玆日晦亂逆無所懲世道轉益乖興言及此寧不懍然心寒況當復陽之候正是抑陰之會大聖人代天行政之道尤在於肅天討而振王綱若或有罪不罪一任㴠貸則是豈與世維新之意伏願聖上亟收蔡濟恭放送之命以洩輿憤以嚴隄防焉批以不允
정조 16년 · 강
大司憲李坤執義宋民載司諫鄭東觀掌令金達淳崔重圭持平宋俊載朴孝成正言韓用鐸等聯名上箚
정조 16년 · 목
箚略曰殿下今日處分又何其萬萬非常也噫彼蔡濟恭身居大官右袒凶醜悖常之論看作家計不逞之徒援爲淵藪駸駸然半一世將入於無父無君之城前之驥顯後之永僖卽不過濟恭之前第而究厥窩主濟恭是已稔惡旣久天理難誣情狀之奰慝用意之陰譎自綻於力扶賊徒角勝公議之日於是乎負君背國蔑公死黨之罪竄棘而尙有餘誅殛而無所惜此臣等所以齊聲致討而亦聖上所嘗府燭而有向來嚴處之擧也末後臺請又次第允從臣等親承明命竊自幸王章漸伸而公議稍副然此於渠罪猶屬末勘則更請加律卽臣等準備而未及發者也不意全釋之命遽下此際自付而竄似若加重旣允旋放反歸銷刻大論旣伸而還屈輿憤乍洩而益菀刑政之倒置國體之虧損已無餘地而亂逆之徒其將尤無忌憚不知何樣凶圖伏在何地言念及此寧不懍然而寒心乎伏惟殿下明竝日月知人則哲惟彼頑濫之性跋扈之習以此寬縱之典果可以感化戾氣不復爲世道之害國家之憂否乎且況義理無兩是忠逆判毫忽則其所扶抑有關於聖人御世之方者極不淺淺國而爲國人而爲人亶係於王章之嚴與不嚴以殿下明聖其不念及於是耶伏願殿下快揮乾斷先收蔡濟恭放釋之命仍依前敎亟施遠竄之典以信朝令以懲凶徒
정조 16년 · 강
弘文提學鄭昌順上疏辭職賜例批
정조 16년 · 강
命右捕將趙心泰記過待令于明日春塘臺殿座時
정조 16년 · 강
命兵曹參判李義行拿處
정조 16년 · 목
政院啓言侍衛法意何等嚴重而再昨日動駕時兵曹參判李義行謂有身病中路徑歸事之驚駭莫此爲甚本院請推之外無他可施之罰何以爲之敎以拿問嚴處
정조 16년 · 강
罷兵曹參議兪彥修職
정조 16년 · 목
政院啓言明日殿座時侍衛當爲磨鍊而兵曹判書以未肅拜不得擧行則所當卽爲言送而不此之爲事極稽忽當該堂上請重推敎以罷職
정조 16년 · 강
遞兵曹判書鄭好仁以鄭昌順代之前望也
정조 16년 · 목
好仁勢難行公云故許遞入前望以昌順批下
정조 16년 · 강
保授時囚林泰遠李遇濟洪明浩李翼晉嚴思勉柳相文元在明趙永重李廷書等
정조 16년 · 강
命前執義崔恒等刊削傳旨及柳▣事草記勿施
정조 16년 · 목
因恒及前掌令沈鏗前持平閔師宣等刊削傳旨敎以此等事不足責傳旨與柳▣事草記勿施
정조 16년 · 강
命犯夜人內官鄭德海令內侍府決杖
정조 16년 · 목
巡廳啓言去夜二更一點犯夜人內官鄭德海執捉請移送義禁府敎以何累禁府決杖乎令內侍府依更數決杖
정조 16년 · 강
御春塘臺決棍右捕將趙心泰召見忠淸水使李潤兼
정조 16년 · 목
潤謙下直也○命拿入捕將趙心泰承旨申獻朝曰趙心泰今方拿入而所佩御營大將命召及捕盜大將傳令牌大將牌何以爲之乎予曰招入從事官以自納之意分付可也獻朝承命分付趙心泰納命召及大將牌傳令牌訖獻朝奏拿入拿入訖予曰有國所重紀綱是已紀綱之所維持者亦在乎堂陛之嚴一或有犯分凌節之事則堂陛之不嚴姑且勿論有國紀綱將掃如矣言念及此實爲懍然日昨筵敎之下汝以武將敢生趑趄之意欲出不出遲徊窺望似此無嚴之習文宰猶不可況以武將焉敢若此武將如此故所謂近來武弁輩從而效之其弊誠難矣伊日趑趄不卽擧行之委折若不從實直陳則當別般處分一一詳違可也心泰曰臣受國厚恩縱不能圖報萬一何敢有作罪犯科之意也日昨下敎之前始欲承命退出仍卽擧行矣退出之際聞大臣筵奏欲於畢奏後出來擧行自速遲緩之罪莫非臣愚迷顚錯之致也惶悚之極不知所達矣予曰旣有下敎事當卽地擧行何可以大臣之有所奏達而敢生趑趄窺望之計耶如汝不畏命令之類宜有別般處分之道斯速依法可也仍命決棍至七度予曰御極以後曾經元戎及兵判未嘗決棍蓋爲其職名欲以尊朝廷也汝之今番所犯死有餘罪此而若一味勿治則今日紀綱將無餘地曾經元戎之勿爲棍治且無國典所載者故略施棍問而將臣七度之棍足當他武臣七十度嚴棍姑爲安徐此後各別操心無復犯科命拿出予曰命召及大將牌傳令牌使之更爲親受可也心泰進伏獻朝傳命召及大將牌傳令牌訖心泰退出予曰忠淸水使入侍忠淸水使李潤謙進伏予謂潤謙曰近來松禁懈弛爲帥臣者全不檢飭今番則拔例申禁俾無如前之弊日後若有一株見發摘奸時難免重勘矣今年檣事失稔鎭卒不可不念此亦民也着意誠心撫恤不貽朝家之憂朝廷豈無勤慢探知之道耶
정조 16년 · 강
命中樞經歷金宅和及禁府都事李永夏拿處
정조 16년 · 목
前判府事金鍾秀入城胥命于金吾門外而宅和永夏等不爲來言于政院故竝命拿處
정조 16년 · 강
推檢校提學吳載純重推檢校直閣南公轍
정조 16년 · 목
檢校直提學李秉模啓言問啓事命下矣問于檢校提學吳載純檢校直閣南公轍則吳載純以爲原任提學金鍾秀入城待命已至經日則臣以閣中首任旣不及聞知又未能探問不卽入稟此莫非臣溺職之罪伏地俟勘云南公轍以爲原任提學金鍾秀之入城也旣無相報之事本閣亦未料其因何事入來漠然不知矣今朝伏承筵敎始知入城臣以入直閣臣若能隨事盡職則此等之事豈至仰煩提敎致勤問啓乎隕越之極不知所對云矣敎以首閣臣推考入直閣臣從重推考下吏從重科罪
정조 16년 · 강
還收判府事金鍾秀處分傳敎遣承旨敦諭偕入
정조 16년 · 목
政院啓言禁府都事來言前判府事金鍾秀今方待命於金吾門外敎曰此大臣之至于今日知其心也再昨日厥事出場後特下處分意謂聞命有別般處義作爲節拍矣昨筵屢問之連以無動靜爲奏於是乎大發慨然之意更有加等之處分昨夜招致錄事問之果不出所料大臣再昨罷職後胥命於城外昨於不敍傳敎後胥命於金吾云然則樞郞之無一言金吾之不微稟內閣之無去來俱爲駭然雖皆處分大抵此大臣知予心故予亦知此大臣之心而公然因不卽稟告以不體予意枉費責敎矣若知再昨之胥命豈有昨日不敍之命亦豈有多般情外之敎乎今則旣入城內積年隔面之餘欲見之心是急多少敦勉之語姑不暇及再昨罷職傳敎中不愜要君等句語以刪之書出而傳旨勿施昨日處分傳敎亦爲還收卽令承旨以安心勿待命入來肅命事傳諭承旨之行有先爲申及者百朴判府何關於予與卿之間而欲爲不緊卞正之層節爲一番詰難之端乎燈事不須說況卿若念移爲忠之義則造朝而肅命在京而瞻依恐不待予言之縷縷也餘在面諭事一體傳諭期於偕入
정조 16년 · 강
承旨鄭致淳以判府事金鍾秀造朝之意進書啓
정조 16년 · 목
書啓以爲傳諭于判府事金鍾秀則以爲死罪賤臣泥首席稿之中承宣臨辱傳宣聖諭薄譴旋收恩言曠絕至有千古人臣所未嘗得之敎以首頓地感淚盈襟雖以臣之遭罹情踪到此地頭更不敢爲逡巡計況臣一覲歸死之願咫尺天門寸衷倍激謹當拚棄廉防顚倒趨召以聽天地父母之區處云矣
정조 16년 · 강
召見判府事金鍾秀于誠正閣
정조 16년 · 목
予謂判府事金鍾秀曰不見卿已累歲矣今日復見卿面深以慰喜所愼近頗差勝否面貌則別無受傷矣卿亦不見予已久予之顏貌比前何如耶鍾秀曰仰瞻玉色有勝於前日矣予曰顏色雖勝而精力則甚憊矣向日傳諭已略言之而聞卿加人一等之孝令人不覺感動矣夏間前右相疏誠可怪矣拖引國榮事於卿其可成說乎其時次對前右相微發柳星漢窩窟根柢等語故予甚怪之問其所從來則始乃模糊說去故予曰卿非目覩耳聞則何如是容易說到若其不實則當有反坐之律卿何生怯太過至發沒着落之語乎仍爲漫應磨滅而罷矣其後因九宗事前右相忽有大同小異等說而九宗事旣犯莫重若以先大王之心爲心則當作何懷予豈可半刻留置而其翌日又値齋日故半夜親問仍卽收殺若問其近來相親往來處則或慮有所屬故此亦不問卿其諒之乎厥後負罪之疏都是生怯之致故亦不賜批矣大抵陳疏論卿莫非惶怯中出來大抵毋論如此如彼知遇自知遇彼說自彼說到今不必更事云云卿勿挾懷也昨今傳敎爲卿節拍不得已蹔用權道不然則出場豈如是速乎鍾秀曰莫非聖恩而今承聖敎臣何敢更爲覼縷之計而至於留中之疏旣是當着於臣身則豈可不言乎予曰此疏別無他言日後當使卿一見矣鍾秀曰里漢此何等極逆而尙今置諸勿間之科乎上炏下端無非魯禧翬晩之餘諭雖以好生之德抛置一邊而此等凶逆如法處斷然後義理蓋明人心底定矣予曰有倍於此者旣置勿問則如此不怕天不畏地不識人事之類何足責也已自黃海都事時已知其爲人之怪怪而當初予亦泛看至賜無此作之批矣更思之果是凶言陰憯故還收初批矣至於李瑀等疏予豈樂聞此等莫重莫嚴不敢言不忍聞之言而當初不禁欲爲一番洞諭使世人和此箇義理而至於所謂南學疏使卽燒火予雖不見而誠甚潛然云矣至於前左相事誠不勝慨咄矣鍾秀曰永僖之罪實關宗社而尙今留置不能無憾於天地矣予曰予則以爲自有商量而亦有深長慮矣予仍謂曰卿欲留京乎鍾秀曰臣之病勢實難留京故欲尋卿路時時來往計矣予曰今旣出肅登筵且卿病如此任意往來可也
정조 16년 · 강
有政吏曹判書徐有隣參判李在學參議李冕膺進
정조 16년 · 목
以曺允大爲兵曹參判金孝眞爲襄陽府使
정조 16년 · 강
放時囚李永夏嚴思勉柳相文元在明李廷書金宅和等
정조 16년 · 강
放秋曹囚卞瑜等
정조 16년 · 목
該曹以中樞府錄事卞瑜等十六人曺內保授林天繼等四人家在城外待城門開捉來保授啓敎以放未及捉來者亦爲放送
정조 16년 · 강
配洪明浩于金甲島李翼晉于昌城府奪洪義榮洪檍徐有防金履禧等告身削李庚運職
정조 16년 · 목
禁府啓言罪人洪明浩李翼晉處問君臣分義至嚴至截一有凌犯則彝倫斁矣綱紀壞矣汝等日前所爲求之古今豈有如許蔑國法壞紀綱之無前悖戾之擧乎大抵爲人臣子出萬死之計冒萬死之罪者自有大小緩急輕重之分向來大義理關頭專輒一事宗社存亡間不容髮故伊時大臣上奉慈旨拚一死而爲之自上特貸其死者也此箇事理皎然明甚而至於永僖事傳敎一出擧行爲急傳敎事體何等至重朝家命令何等截嚴則汝等抑何心腸乃敢肆然投還於至微至賤之司謁自陷於萬古所無叵測罔赦之罪乎特敎嚴問之下所當一一輸款恭俟王章而前後所供專事漫漶其心所在終不直告汝等雖極頑迷旣犯罔測之斷案又添抵賴之死罪以若斷案以若死罪豈可一日自立於世乎今於更推之下又或一毫粧撰則嚴刑得情斷不可已汝等前後情狀一一無隱直告洪明浩供以爲渠自犯叵測罔赦之罪而若以此輸款則無以自立於人類之中故敢生日下彌縫之計乃以千萬不成說謊亂之招前後粧撰於嚴問之下矣今伏聞問目內辭緣渠之千罪萬惡彰露無餘到此地頭雖喙長三尺何敢爲更事漫漶之計乎渠自在平日全昧堂陛之嚴駸駸然以至於日前之擧措而極矣罔念傳敎之莫重命令之截嚴乃敢爲肆然方命之擧者已是萬死難贖之罪司謁之至微至賤而無難投納司謁之不爲受去而又敢勒付竟陷古今天下所未有所未聞叵測罔赦之罪人臣以此斷案以此罪犯何以一刻留在於天地之間乎惟願速伏邦刑云李翼晉供以爲到此地頭何敢更事漫漶之計乎渠罔念傳敎之莫重全昧堂陛之截嚴肆然爲方命之擧者已是渠犯分無嚴萬戮難贖之罪又敢以莫重傳敎勒付於至微至賤之司謁終自陷於往古來今所未有所未聞叵測罔赦之科爲人臣犯此罪惡何以自立於天地之間乎惟願卽伏典刑云矣洪明浩李翼晉等駭惡擧措悖戾情狀今始一一遲晩請上裁敎以通朝之至庸特殘者兩囚而乃敢犯此無於前之罪惡求之古昔狂妄不惜死之匹夫亦未聞焉此豈獨渠輩之罪也所以致此者一則廷臣之不誠無嚴也二則弊習之如水漬紙也靜究後弊將至於不君不臣而懿溫出矣苟有不然者則唉彼勝不武之兩囚何故不念怒蠅之戒一問再問治若頑濫之類乎渠等之如此如彼且無論問其職則承宣也顧其責則出納也目見其恬然凌犯之擧恕其情而貸其罪則尙可曰有朝廷乎今番處分旣嚴且正此後大小諸臣庶有懲前屛息之望其爲朝廷之尊等分之正豈比於百永僖之正法乎罪人洪明浩絕島金甲島勿限年定配李翼晉邊遠定配洪義榮蔭官之不識格例尙可說也親年之七十者許令留養一子載在法典且其長子又況大臣之子乎定配收贖奪告身放送李庚運新入院中不識東四伊時擧措別無參涉削職放送卿等今日問目猶可謂黥補三堂非年老則親老者定配亦爲收贖以奪告身減等放送宋鍈未付軍職初不參坐云傳旨勿論該府以李翼晉昌城府邊遠定配洪義榮洪檍徐有防金履禧等定配收贖告身盡行追奪啓允之
정조 16년 · 강
御射柳葉箭十巡獲四十四失七十一分小小片革單巡獲五失九分頒古風于閣臣承使及檢書廳司戶軒
정조 16년 · 목
第一巡四中四分第二巡四中八分第三巡四中六分第四巡四中七分第五巡五中八分第六巡四中六分第七巡五中十分第八巡五中六分第九巡五中九分第十巡四中七分小小片革單巡五中九分○下古風于內閣常曆一件閣臣吳載純徐有防李秉模朴祐源徐鼎修鄭東浚尹行任徐榮輔南公轍承旨洪義榮金孝建注書徐有聞各常曆一件兼春秋承鷹祚金良倜李宗烈各中曆一件檢書廳中曆十件司戶軒單曆十件○以檢書廳古風敎以李集箕兼檢書差下
정조 16년 · 강
蕩滌永興府之山四社舊還仍飭營邑未收毋敢追徵又飭道臣邑倅痛革還穀偏多之弊
정조 16년 · 목
敎曰以永興山四社民戶招徠事屢勤飭諭雖蠲三年之稅而近見道啓其所還集比江界不啻九牛之一毛此蓋由於欲還而必因公私舊逋之宿債有咨且却顧而然不然何故旅㧌他鄕無回戀故土之情乎該府四社舊還一竝蕩減如是處分之後營納邑納之當捧未收者若或一毫侵徵其可曰有道伯邑宰乎竝以此意令廟堂嚴飭該道而該倅今適以差員還下去亦令廟堂面飭下送事句管堂上知悉苟求原初生弊亦由於山社穀多而然穀多之弊亦不難知豈非道伯守令之罪乎此敎之後若不嚴立科條永定劃一之式則道伯無所逃其罪一體嚴飭道內他邑亦有似此之弊亦令着意釐正
정조 16년 · 강
以李秉模爲平安監司備薦也
정조 16년 · 강
以沈煥之李書九爲承旨尹行元爲禮曹參議竝前望也
정조 16년 · 강
削尹行元沈頤之閔台爀尹蓍東等職
정조 16년 · 목
以丁未四月以後湖南道臣捧現告也
정조 16년 · 강
有政吏曹判書徐有隣參判李在學進
정조 16년 · 목
以李命植爲戶曹判書李文源爲刑曹判書黃昇源爲禮曹參判鄭昌順爲判義禁閔鍾顯爲知義禁曺允大爲同義禁洪秀輔爲知春秋李秉鼎爲同經筵沈豐之爲同成均
정조 16년 · 강
以徐有隣爲貢市堂上稟處長興庫貢弊
정조 16년 · 목
敎曰長興庫貢人詢瘼有從長釐正之命貢市堂上有闕之代吏曹判書徐有隣差下爛漫商確後日次對諸條使之稟處
정조 16년 · 강
政院以判府事金鍾秀楊州地出去啓
정조 16년 · 목
因樞府錄事來言以啓也
정조 16년 · 강
命推湖西道臣李亨元稅米未納鴻山該倅待畢賑拿處
정조 16년 · 목
戶曹啓言頃因本曹草記稅大同米限合冰前未輸守令依事目重勘事命下矣鴻山縣田稅米三百三十七石零今至合冰不爲來納揆以紀綱誠極寒心當該守令令本道指名現告拿致營門從重決杖後令該府拿問嚴勘不飭之道臣請重推允之敎以守令待畢賑拿處如非賑邑待畢捧糴拿處
정조 16년 · 목
有聞謂有情勢陳疏徑出政院退却原疏請推考牌招允之有聞又違牌例罷
정조 16년 · 강
命檢校直閣南公轍議處
정조 16년 · 목
因公轍七月朔親試試券敎曰飭墨未乾依奮啁啾紙尾間空太欠敬謹檢校提學議處
정조 16년 · 강
秋曹以玉堂隸吉光春位羅驛徒配啓
정조 16년 · 목
該曹啓言因奉常寺啓辭冬至祭物監封時咆喝郞官毆打貢人之玉堂引陪吉光春位羅驛徒三年定配
정조 16년 · 강
遣承旨詣永陵奉審摘奸
정조 16년 · 강
遞掌令金達淳正言韓用鐸
정조 16년 · 목
因監察茶時啓辭敎以課製相妨掌令金達淳正言韓用鐸許遞
정조 16년 · 강
召見大臣閣臣及藥院三提調于誠正閣右議政金履素檢校提學吳載純原任直提學朴祐源原任直閣徐鼎修鄭東浚尹行任檢校直閣徐榮輔南公轍藥房都提調洪樂性提調徐有隣副提調沈煥之
정조 16년 · 목
大臣閣臣爲承候來待藥院日次門候也
정조 16년 · 강
命長興府來德等四島田結執總依道啓施行
정조 16년 · 목
全羅監司鄭民始狀啓以爲備邊司關內卽接內需司所報則以爲本司草記內全羅道長興府來德等島田畓今旣移屬於宜嬪宮則比本司所管之時尤爲自別今當新定之初宜有申明奮典之道大抵各宮房有土免稅之地每結捧米八十斗自是法典所載而若出稅則每結二十三斗式以公稅條納于戶惠廳其餘五十七斗以土稅條捧之者法例則然而至於來德島自丙申年代盡宮房土地出稅時島民輩敢生奸譎之計認作無土只納公稅而土稅則看作己物敢以有王牌國土謂以渠之私田咆喝下去導掌使不得收稅各成買賣文記誣訴營邑以至爭訟之境而畢竟如例收稅云旣屬本宮之後不可一任其作弊而或慮奸民輩不悛舊習今番則別定司官員下送以爲依法典捧稅之地事移報備局之意敢啓判下內無論如此如彼相考法典及民情從長決處後狀聞事分付道伯秋收不遠今日內行會俾無一毫爲弊小民之端事申飭該道之意報于廟堂此時湖南司差下送民弊宜念一付之道伯執總收稅可也事判下矣判下內辭緣奉審施行宜當云故來德等島結總稅總從實査出詳察民情論報之意嚴飭地方官卽接長興府使元永冑牒呈內本府來德平日山日得良等四島免稅田畓結數一一査出考計於槪狀所付時起實總則隱漏加現爲十三結六十七負故以當年災頉區別塡稅修成册上送而來德島陳頉爲四十九負八束平日島陳頉爲七十負九束山日島陳頉爲一結八十四負七束得良島陳頉爲八十五負曾前導掌收稅之時諉以定總終不頉減今又執總定數之後加減不得將未免年年自徵之患蓋此土地今旣移屬比內司所管之時尤爲自別而有土來歷民亦瞭然知得收稅一款更無紛競之弊而陳頉之未蒙減不無稱冤之端云矣今此四島田畓本是宮庄賜牌之地來歷明白屢經査決而無紛鬧爲弊之端導掌輩科外濫徵貽害多端久爲島民切苦之瘼矣今旣移屬之後原稅外許多徵索竝皆蠲減民情大以爲幸故結數稅總依邑報修成册上送于戶曹從前導掌輩隱漏私捧者十三結六十七負旣已査得一體定稅而原總中陳頉三結九十負四束姑許頉減待起墾更爲收稅何如請令該曹稟處敎以竝依狀請施行事回諭
정조 16년 · 강
大司成金方行以生員洪祜淵課策考券啓
정조 16년 · 목
成均館官員以大司成意啓言生員洪祜淵課策二十篇考入事命下矣依下敎加點抹以入
정조 16년 · 강
飭淸風等三邑守令擇差金山郡守李性淳仍任谷城縣監李性重興陽縣監高廷憲相換
정조 16년 · 목
忠淸監司李亨元狀啓以爲守令中不堪任者更觀災糴之精濫摘發狀聞計料緣由己爲馳啓而不治邑宰尤加董飭以災糴二事欲驗其懲戢與否嚴辭關飭隨發耳目遍加探察則淸風府使洪喜榮峽治雖簡公務多曠値此冬寒病又添劇赴倉捧糴無以自力災年芻牧之任不可責效新昌縣監趙明師年老識昏精力不逮新還停退分數多錯災邑賙濟實無其望平澤縣監鄭養善素患風眩昏憒轉甚事多迷錯糴又紊亂不可仍置不得已一竝罷黜其代令該曹各別擇差催促下送敎曰係是民事豈可以坐齋踰日令該曹素有聲績及或人固可堪而必優於前倅者口傳另擇待下批今日內下送事分付○慶尙監司鄭大容狀啓云云敎曰旣請仍任可知其善治而奉法特許狀請此意回諭于嶺伯湖南守令之瓜雖近而治不劣者今都政亦勿遞改而瓜近者之限麥秋仍任外似責成實則可笑渠輩看作五日京兆吏民認爲己遞之官若此而何以爲蓋於懷保之政乎瓜近及年滿守令仍任之類來月考績別具啓本謄題治績以聞事令廟堂分付三南道臣又敎以湖南瓜近守令仍任中谷城縣監李性重與興陽縣監高廷憲口傳相換自到任日更爲計仕
정조 16년 · 강
以徐簡修爲淸風府使鄭述仁爲平澤縣監鄭昌耆爲新昌縣監口傳也命趙觀鎭承傳待他窠收用新昌倅除署經下送
정조 16년 · 목
淸風府使以趙觀鎭首擬以入敎曰趙觀鎭承傳待他窠先卽收用今日政新昌倅似未署經以渠精明何待署經曾無除署經之事今番則特爲除署經下送城門仍留今夜內一竝嚴飭發行
정조 16년 · 강
召見大臣閣臣藥院提調于誠正閣右議政金履素檢校提學吳載純原任直提學朴祐源原任直閣徐鼎修鄭東浚尹行任檢校直閣徐榮輔南公轍提調徐有隣副提調沈煥之
정조 16년 · 목
承候也○予謂承旨沈煥之曰近來巡將皆以老病人抄啓故無可點下之人從前申飭果何如而乃如是乎巡將望筒還給文之曾經亞銓武之曾經亞將者更爲抄啓而抄啓時文武臣及白徒中庶三分參互事曾有下敎矣今亦依此爲之事分付兵曹又謂右相金履素提調徐有隣曰嶺南遺棄兒收養狀啓通一道僅爲數口嶺伯事其可成說乎東伯狀本則遺棄兒甚多而嶺南則如是以嶺南七十州之大遺棄兒之數反不及關東小地方乎此必擧行之慢忽而然極爲駭然矣
정조 16년 · 강
重推慶尙監司鄭大容忠淸監司李亨元
정조 16년 · 목
右議政金履素啓言遺棄兒收養之命實我聖上字恤無告之至意行之八九年其所全活不啻多矣其在道臣守令對揚之道宜不容少忽而東伯則以關東之褊小誠心搜訪月有登聞嶺伯則以本道之廣堇止於一二之數請慶尙監司鄭大容從重推考雖以湖西事言之五十州守令豈無他不可堪之人而乃以無勢或卑微之類强覓論罷有同塞責者然請忠淸監司李亨元亦爲從重推考竝允之○承旨沈煥之啓言伏見慶尙監司鄭大容狀啓則金山郡守李性淳以年限已準之守令別無治績之著聞而乃請麥秋前仍任至蒙允許矣年滿七十不得爲守令卽是金石之典自下所不敢低昂者則道臣何敢容易請仍乎請從重推考允之
정조 16년 · 강
命黃海監司李敬一道內祭壇待明春修改狀啓還下送仍飭本道各邑舊還當捧條星火狀聞以爲繡行賚去之地
정조 16년 · 목
敬一以道內各邑社壇城隍神室待明春當爲修改馳啓敎曰只說祭壇申飭形止而已尙廉奉法一款之縷縷下敎初不一言槪及於祗受形止近來狀啓支蔓之辭雖嚴禁而祗受措語之問東答西萬萬駭然特以道內舊還今年拔例從便分捧必欲使實放下究此時方伯不可遞易姑安徐此狀啓還下送捧納承旨從重推考舊還事當發遣御史考其道伯以下勤慢小民之眞正蒙惠某某邑當捧條幾石星火狀聞以爲繡行賚去之地事令政院題送於書目
정조 16년 · 강
遞承旨申獻朝以安廷玹代之前望也
정조 16년 · 목
獻朝不爲仕進政院請牌招有是命
정조 16년 · 강
飭戶曹判書李命植行公
정조 16년 · 목
敎曰聞其飭力尙云不衰度支重任豈爲影職除拜之後不爲出肅事體所在不容若是兼戶曹判書李命植推考申飭行公仍自政院牌招
정조 16년 · 강
敍前注書徐有聞還付翰林尋罷其職
정조 16년 · 강
飭忠淸監司李亨元審察守令臧否另行振刷之政
정조 16년 · 목
備邊司啓言依下敎發關査問於忠淸監司李亨元處則災糴兩政旣試蔑放賙賑一節將難責功者淸風新昌平澤三邑守宰狀請變通恭俟處分爲辭矣臣於昨日請推蒙允而今其報辭又如此論罷三守令終近塞責譴罷之請在所不已而此時方伯遞易可悶一事再推亦涉煩複今姑置之更加各別嚴飭審察道內守令之臧否勤慢另行董飭振勵之政俾無罪上添罪之事請分付允之
정조 16년 · 강
左參贊朴祐源右參贊李秉鼎副總管白師謹疏辭新資竝賜例批
정조 16년 · 강
獻納尹羽烈上疏賜批仍飭大小官受香時呵導之謬例
정조 16년 · 목
疏略曰蔡濟恭之包歲禍心專壇威福非一朝一夕之故而至於向日事而極矣而忘君負國之罪自著於忝居鼎軸之日肖公死黨之習莫掩於角爭筵席之前腸肚相貫於凶孼而聲氣暗通於逆豎便作半一世群不逞之窩窟淵藪究厥罪犯竄棘猶輕乃者天鑑孔昭乾斷廓揮夬施屛逐朝著淸明王章由是而少伸國是從此而稍定三司之臣方且次第陳請期施當律矣豈意全釋之命遞下於加律之際幾伸之大論未免還屈未洩之輿情終至益激國體之虧損王法之顚倒莫此爲甚世道之害國家之憂容有極哉伏願還收蔡濟恭放釋之命仍從三司之請亟施遠竄之典而當施之律以次擧行以絕亂本以靖人心焉噫殿下每於臺閣懲討之啓旣降允兪之音而竄配之傳旨拿鞠之成命間作院中之休紙終無擧行之實狀臺臣欲言而難言邦憲乍正而未正是豈王言必信之義哉伏願繼自今臺啓之可允者允之旣允者行之以示信於三司之臣焉臣行己無狀動輒得謗至於近日臺監之兩度呈課而極矣臣向差太廟執禮坐次稍左登班差晩人言之來臣固自訟之不暇而至若今番永禧殿受香時喝導云云非但於臣始有從前以時臺差祭者亦有已然之例且臺臣之喝導至及於閤門之外則受香時淸道辟人恐不害爲重其事之道臺監之言臣未知其可也臣之情跡去蓋危蹙臺端一步實無更進之路亟削臣名於三司之列以謝人言不勝幸甚批以不允大小官之凡以陪班隨駕差祭受香皆不得呵導承旨亦然臺官亦然則勿論謬例有無其爲違武之罪爾無所逃而焉敢煩陳於疏中有若發明然乎爾則遞差因此思之近日大官以下受香之路皆從謬例呵導乎此後一遵法典事申飭
정조 16년 · 강
修撰沈興永上疏賜批
정조 16년 · 목
疏略曰蔡濟恭遠竄之啓向旣允下實仰我殿下轉環之量府察抑鬱之情庸施次第之典義理由此而可明王章由此而得正使亂賊有所知懼焉曾不移時因王府草記有特放下敎此何擧也此何事也濟恭罪惡關係旣重人臣無妄之辜皆因微眚之可恕薄過之可宥而言之也若彼壇作威福力護劇賊自是怙終之極罪而歸之無妄則豈不相反乎竄配以下之律律不當罪聖敎至當而今則竄配之典亦不施矣求之古今寧有是哉伏願還寢特放之命仍令依例押付斷不可已也雖以李晴事言之星漢之逆是何等窮凶絕悖覆載之所不容而渠旣平日綢繆暗地醞釀衣食相資居處與同一動一靜無不相關前者渠疏之陰慘旣出星漢之手其後逆疏之凶慝又有參涉之跡國論沸騰衆憤轉激一番究覈窩窟可破而纔允臺啓施命姑置臣不勝抑鬱憤慨之至亦願亟寢成命設鞫得情夬施當律焉仍伏念臣於館職自劃有素理難復膺伏乞府垂鑑諒亟許鐫改焉批以有陳事有罪則責宜加倍原心則恕亦當加倍此待大臣之道也李晴事不允所辭依施
정조 16년 · 강
兵曹判書鄭昌順上疏賜批
정조 16년 · 목
疏略曰臣名忝前望復叨本兵之除叨冒至此集本之懼循墻之忱不能少須更自安而金吾兼銜忽又縻身逆竪之拿覈有命本府之擧行時急區區迷執從前力辭於是職者誠不忍棄亡兄不暝之恨忘一天共戴之憤欲以去就辭受之節竊附忍痛含冤之義敢效古人不得則去之訓其心切悲其情甚苦伏乞將臣本兼諸任竝卽鐫遞批以過矣
정조 16년 · 강
戶曹判書李命植上疏賜批
정조 16년 · 목
疏略曰臣年邁病痼重之情地危臲便一僇人也棄物也迺者地官新命忽下於夢寐不到之中拜擎華誥瞻望雲天自不禁感淚之盈襟也以此頌祝變結之沈所宜趨造▣蹶之不暇而獨奈四維至重不可放倒且度支重任也竊稽前牒未有掌討於懸車之齡者伏乞將臣職名亟賜鐫遞仍許屛退批以義無必遞理難曲諒
정조 16년 · 강
平安監司李秉模疏辭藩任賜批
정조 16년 · 목
批以莫曰外輕正取持重卿其勿辭往欽哉
정조 16년 · 목
先是大司憲李坤執義宋民載司諫鄭東觀掌令金達淳崔重圭持平宋俊載朴孝成正言韓用鐸聯名上箚至是批以瀆撓於公事不爲酬應之日者極爲駭然以待臺閣之意今始賜批而卿等爲先從重推考所請蔡濟恭事不允
정조 16년 · 강
大司憲李坤執義宋民載司諫鄭東觀掌令崔重圭持平宋俊載朴孝成引避賜批
정조 16년 · 목
坤等啓言日昨蔡濟恭放送之命忽下於千萬夢想之外噫彼濟恭負國之罪此下十二字墨扶以下黨逆之惡揆以王章死亦有餘遠竄之啓纔蒙允從而全釋之擧反歸銷刻臣等相顧愕貽不勝駭憤非不知慶忭之日瀆擾之爲悚惶而忠憤所激按住不得短箚聯陳恭俟處分伏見批旨下者以非時冒瀆責敎截嚴繼有重推之命臣等以此情踪何敢一刻晏然於臺次乎請命遞斥批以勿辭○政院以坤等退待物論啓
정조 16년 · 강
重推大司諫徐榮輔
정조 16년 · 목
先是榮輔陳疏不爲賜批至是敎曰瀆撓之罪與避嫌兩司無異況更漏已下之後乎又況僚臺引避晏然在闕中亦豈成說乎且況未承批之疏卽不過言事非辭職乎以此以彼處義郞當大司諫徐榮輔從重推考
정조 16년 · 강
大司諫徐榮輔引避賜批
정조 16년 · 목
榮輔啓言日前薇垣除旨遽下於喉院坐直之時伏見處分之失當冒陳短疏非不知深夜瀆撓之爲懼而良以事關懲討不容泯默恭俟屢日因內閣番次之苟艱冒沒持被俄於兩司諸臺之引避晏然在闕徒知未承批之例當縮伏不念同其罪之義無區別未卽來避致有重推之命臣滿心慚悚何敢一刻仍冒乎請命遞斥批以事事昧例莫甚觀於閣番之稱以臺銜多日推托亦豈成說乎閣規皆倣玉署春坊而玉署諸任皆實銜姑捨是春坊則有兼銜兼銜之帶臺職者行公於實兼兩任旣詣臺又登筵在直則自職中詣臺以用此例之意旣有定式行之己有年今番何以逡巡乎又於避啓逡巡之後身在直中處置之欲爲經宿以此以彼非昧例而何然不可以此輕遞言官勿辭○政院以榮輔退待物論啓
정조 16년 · 강
吏曹參議李冕膺上疏辭職賜批
정조 16년 · 목
批以驟無彼此榜居先而年又加也爾其勿辭察職
정조 16년 · 강
刑曹參判金魯永疏陳與判書李文源有應避之嫌命在外判堂許遞還給原疏
정조 16년 · 목
敎曰在外判堂許遞上疏還給判堂參議之代前望單子入之
정조 16년 · 강
推武臣堂上朔試射試官權以綱申大謙仍命差備官嚴棍移送攸司照律
정조 16년 · 목
該試官以巡將金潤國未滿四失請罷職啓敎曰以金潤國也故能守法而若李潤國儕類則敢損一髮乎試官推考此草記勿施差備官捉來嚴棍移送攸司照律
정조 16년 · 강
特遞同義禁宋鍈仍命知義禁閔鍾顯同義禁曺允大許遞
정조 16년 · 목
敎曰傳旨當啓下雖未參坐無言於職掌甚骸然其後尙無引義之一言揆以廉防有難强令察任同義禁宋鍈遞差時帶禮堂及有實病知事同知事竝許遞前望單子入之待下批牌招察任
정조 16년 · 강
全羅監司鄭民始以濟州牧漂民生還馳啓
정조 16년 · 목
該監司狀啓以爲海南縣監李運春牒呈濟州漂還人金莫大等自平安監營成給公文來到本縣發問目取招則漁夫金莫大等八名今年四月二十六日以捉漁次乘船出往本州嚴莊浦風雨大作漂流大洋閏四月初三日漂到一處則何許船人救濟先饋粥物故書問地名則答以爲大淸國蘇州府通州地方云移時官人又來問情率往五里許寺刹初四日率往浦村止宿初五日使之騎船到通州府內二十六日到蘇州府內數月止宿銀子一百九十二兩靑木周衣各一領圓扇各一柄團扇各一柄莞骨席各一立綿襪各一部麻布手巾各一件單衾四件蚊帳四件帖給或使騎驪或使騎太平車倍道驅馳行四千七百里八月初六日到北京則綿袴各一件靑綿揮項各一件綿襪子各一部帖給使之留連九月初一日定官員押領十月初二日到義州次次下來云渠輩萬死之餘俱得生還極爲多幸別定完固船入送本州之意申飭題送
정조 16년 · 강
御射柳葉箭十巡四十三矢七十分小小片革單巡四中掌革單巡一矢二分下古風于內閣
정조 16년 · 목
第一巡四中八分第二巡四中七分第三巡四中六分第四巡五中八分第五巡四中六分第六巡四中六分第七巡四中八分第八巡五中七分第九巡五中八分第十巡四中六分小小片革單巡四中掌革單巡一矢二分古風靑粧曆一件先是予命弓房造小革命名曰掌革蓋其小如人掌也至是試之單巡第一矢中貫時天氣淸朗瑞雪初霽漫漫一色素鵠難辨命立黑小的己而改立紅小的試之亦取箭箭中紅之意也與筵諸臣閣臣尹行任南公轍承旨金孝建鄭致淳注書李海淸鄭文始兼春秋承鷹祚金良倜
정조 16년 · 강
賜左尹李在學疏批
정조 16년 · 목
先是在學陳疏至是批以省疏具悉矣
정조 16년 · 강
賜正言金達淳疏批
정조 16년 · 목
先是達淳陳疏至是批以今始賜批而不允
정조 16년 · 강
御誠正閣行抄啓文臣課講
정조 16년 · 목
試官率應講諸文臣入庭行禮訖以次呼名進講己酉選文臣講左傳庚戌選文臣講書傳去十月朔初次副司果安廷善左傳略居首再次副司正宋知濂書傳略居首當朔初次副司果洪秀晩書傳略居百再次兵曹正郞嚴耆書傳略居首來十二月朔初次兵曹正郞嚴耆通居首
정조 16년 · 목
履載當朔應講之書全不成誦云敎以令該府拿處能誦後草記
정조 16년 · 강
判府事金鍾秀上疏賜批
정조 16년 · 목
疏略曰臣煩冤崩迫自陷罪戾乃蒙聖慈憐其愚迷無知霜雪雨露無非曲爲臣地開示一條生路至若恩言之曠絕愈往愈隆玉樓淸宵銀燭煒煌天威咫尺擧首仰瞻三年逖違之餘寸衷自激喜與悲幷忽不知臣身之爲己有此日之非他生而天語溫諄慰撫惻怛所以洞燭讒誣劈破源委者更無餘蘊則臣之感激銘鏤只當奉戴恩敎暝目入地以圖結草之報而已尙何敢更煩鳴暴而惟是言者再疏之留中不下初疏之辱及泉壤尤爲臣至冤噫初疏便一急書而再疏復理前說則其輕重淺深雖蒙聖敎開釋原疏未下之前本事之䵝昧難明固自如也噫辱人之父兄雖於生存之人尙云痛迫況於旣骨之後名登彈文直由子弟之累及則爲其子弟者尙可以擧顏於人世乎然則臣之冒肅樞銜終不免爲蔑法傷倫之歸矣不得不申瀝肝血蘄被譴何伏乞頒下判府事朴宗岳留中疏本以解國人之惑焉噫彼星九兩賊窮凶極惡之逆節乃是載籍所未有而臣身蒙惡名未效聲討登筵之初始敢臚列情狀分析義理至及於深憂遠慮過半歲久屈而王法通一國積鬱之輿憤竊庶幾卽地快伸而聖意之持難猶夫前日以臣不共戴天之心固合不得請則不敢退而第緣夜色過深遽爾下殿餘憤弸中按抑不住噫從古凶逆之暗售詬於藏頭說話之中者何限而未嘗以當初之掩迹少寬於末稍而用法者誠以飭外匿中尤見巧黠始縫終綻非關罪疑故也況此亘古所無之劇逆事關莫重莫嚴之地者乎星賊之疏首尾隱語驟看若未易領會者及夫私書出而䲷腸獍肚始吐露盡矣私書旣騰章奏便成公案則固不可以私書之故而可議曲貸失刑已傷王法寧容終誤則又不可以失刑之久而遂令遷延也明矣以聖上出天之孝更加三思則翻然回悟夬揮乾斷不待臣言之畢矣批以積阻之餘探討於半夜前席至今甚以爲慰來章中兩件事皆不過筵懇中未釐底蘊者爲批亦豈有他辭朴判府再疏留中本庸竢造朝當一番出示柳星漢事久未決而微意觀於向者兩重臣疏批旣傾囷矣所請不允使卿任便往來出於曲爲之地卿須安心勿辭待召命時登筵席仍命遣史官傳諭
정조 16년 · 강
竄閔廷桓于肅川朴載淳于安州李寅植于博川李世豊于泰仁丁景達于端川徐正祐于价川
정조 16년 · 목
廷桓載淳寅植丁未四月以後康津縣監也世豊景達正祐古今島僉使也
정조 16년 · 강
命康津前縣監洪秉臣公罪勘放
정조 16년 · 목
義禁府以康津前縣監洪秉臣洪原縣竄配啓敎曰其中洪秉臣在官不過數朔其間淹病前旣聞之以公罪勘放
정조 16년 · 강
正言洪大協以大司憲李坤等大司諫徐榮輔處置啓賜批仍命榮輔令弘文館更爲處置
정조 16년 · 목
大協啓言大司憲李坤執義宋民載司諫鄭東觀掌令崔重圭持平朴孝成幷引嫌而退雖涉瀆撓義急懲討不可以此輕遞言官請竝命出任又啓言大司諫徐榮輔引嫌而退不卽引避亦自有據不可以此輕遞言官請命出仕批以兩司處置事依啓諫長處置事未知其當更令弘文館處置
정조 16년 · 목
廷玹不爲仕進本院請牌招有是命
정조 16년 · 강
命當該部官及該營將領拿問嚴勘
정조 16년 · 목
巡廳啓言今月十二日一所監軍尹魯東行巡於宮墻外二更五點到拱北門外先點軍堡軍次點座更幕則幕內寂無人聲故使軍士往開則煙氣突出微有火光座更兩漢顚仆於爐火之傍而火延於所着之衣服故擈滅其衣服之火詳細看審則氣息已絕大抵座更法意嚴重草幕禁火自別而苟充把立至於吸烟傷命該部擧行已極駭然且以行巡將領言之若隨更呼點宜不至此境而未卽覺察難免其罪請當該部官及當該將領請令該府嚴勘允之○禁衛營啓言今月十二日夜二更別巡邏哨官姜碩儒馳告內本營字內拱北門外坊民座更幕呼之不應故開門視之則烟氣滿幕座更軍二名俱爲致斃不善申飭有此人物致死之擧事極駭然當該哨官姜碩儒嚴棍汰去臣亦有不能檢飭之失惶恐待罪敎以卿則勿待罪
정조 16년 · 강
推平安前監司洪良浩
정조 16년 · 목
政院啓言伏見平安前監司洪良浩狀啓則武列祠營建時儒武助役錢還給後只當以擧行形止狀聞而特敎處分之下費辭自引揆以事體誠極未安請推考允之
정조 16년 · 강
召見藥院提調徐有隣副提調沈煥之及北兵使崔景岳奉常判官李東埴于誠正閣